Covid-19: Die groot vraag: Om 'n masker te dra of nie? - Corona Krisissentrum
Tuis / COVID-19 / Covid-19: Die groot vraag: Om 'n masker te dra of nie?
Covid-19: Die groot vraag: Om 'n masker te dra of nie?
Tydens die nasionale inperking, heers daar steeds onsekerheid by mense of hulle maskers moet dra of nie. Artikels wat op sosiale media soos 'n veldbrand versprei het verskeie menings en opinies oor die aangeleentheid. Dit laat mens egter wonder wie 'n mens moet en kan glo, al dan nie?
Die Wêreldgesondheidsorganisasie (WGO) is egter baie duidelik oor die saak en het weereens hulle standpunt beklemtoon.
Tydens 'n regstreekse uitsending op Maandag 30 Maart het die WGO 'n inligtingsessie aangebied om die publiek op hoogte te hou van nuus met betrekking tot die Covid-19 uitbraak.
Amptenare van die WGO het weereens aanbeveel dat maskers nie deur gesonde mense gedra word nie, maar slegs deur diegene wat met die virus besmet is of mense wat in noue kontak kom met mense wat met die virus besmet is.
Die probleem is egter dat die boodskap van land tot land verskil. In Amerika is die publiek versoek om op te hou om die maskers te koop. In die Tsjeggiese Republiek en Slowakye het hulle die maskers verpligtend gemaak en in Japan en in Suid-Korea is dit aan die publiek uitgedeel.
Volgens die WGO is maskers slegs effektief wanneer dit gebruik word in kombinasie met gereelde handreiniging waar seep en water of alkohol gebruik word. Maskers moet ook reg aangewend word en op die regte manier weggegooi of mee weggedoen word.
Amptenare van die WGO was versigtig om te sê dat die organisasie nie lande wat hul burgers adviseer om maskers te dra, kritiseer nie, maar het ook benadruk dat maskers gereeld verkeerd gebruik word en as gevolg daarvan nie werklik die nodige beskerming bied nie.
Volgens kenners kan die dra van 'n masker 'n vals gevoel van veiligheid bied en kan dan daartoe lei dat sommige mense minder waaksaam raak teenoor belangriker higiëniese maatreëls soos die ontsmetting van hande met seep en water of met alkohol.
Wat ook maklik gebeur is dat mens 'n masker verwyder dat dit nie hulle neuse bedek nie en ook om aan die buitekant van 'n masker te raak.
Covid-19 word hoofsaaklik versprei deur middel van respiratoriese druppeltjies wat vrygestel word wanneer 'n persoon met die virus hoes of nies. Deur middel van noue persoonlike kontak soos aanraking of met die hand te groet kan iemand anders dan die virus optel. Om aan 'n voorwerp of oppervlak te raak waarop die virus is en dan aan jou mond, neus of oë raak voordat jy jou hande gewas het kan ook veroorsaak dat jy die virus kry.
Volgens Michael Ryan, die uitvoerende direkteur van die WGO se noodgevalle-program is daar 'n wêreldwye tekort aan persoonlike beskermingstoerusting en daarom is dit noodsaaklik dat maskers aan die nodigste mense uitgedeel word. Volgens hom lê die grootste risiko tans by gesondheidswerkers in die voorste linies wat elke dag aan die virus blootgestel word. Ryan meen egter dat dít nie die grootste rede is waarom die dra van maskers nie aanbeveel word nie, maar dat die gedagte dat gesondheidswerkers nie maskers het nie afskuwelik is.